Poštovana prorektorice Orović,

Obraćamo vam se kao predsjedniku Vijeća za prirodne i tehničke nauke, a moguće da je povod kojim vam se obraćamo, i odgovor koji tražimo u nadležnosti Naučnog odbora ili Senata.

Naime, Odbor za doktorske studije razmatra pitanje ispunjenosti uslova doktoranda da preda doktorsku disertaciju na ocjenu. Uslovi su propisani članom 38 Pravila doktorskih studija u kome stoji da prilikom predaje doktorske disertacije student treba da, kao prvi autor, ima **objavljen** rad sa rezultatima teze u časopisu sa odgovarajuće liste.

Do sada smo imali dva primjera da kandidati imaju objavljen rad u smislu da im je rad u cjelosti objavljen na zvaničnoj web-stranici časopisa, u kategoriji radova „online first“, i dodijeljen im je DOI (digital object identifier). Ovi radovi, koji su objavljeni „online first“, će naknadno biti svrstani u neki od budućih izdanja/brojeva časopisa, odnosno naknadno će se saznati u kojem broju, kojeg izdanja i na kojoj stranici će se nalaziti konkretni rad. Sama činjenica da je rad objavljen na zvaničnoj web-stranici časopisa sa dodijeljenim DOI je navela članove Odbora da zaključe da kandidati ispunjavaju uslove iz člana 38 Pravila doktorskih studija, odnosno da kandidat ima **objavljen** rad u smislu člana 38 Pravila doktorskih studija.

Međutim vidjeli smo da Senat nije takvog mišljenja i u slučaju doktoranda Halita Malokua odlučeno je da se zastane sa procedurom sve dok kandidatu ne bude objavljen rad u časopisu Vojno-sanitetski pregled u smislu da rad ima definisan volume/issue/page number u tom časopisu.

Takođe smo informisani o stavu Naučnog odbora da se ne prihvataju potvrde o prihvatanju rada za štampu prilikom razmatranja lzbora u akademska i naučna zvanja. Odmah da vas obavijestimo da potvrde prihvatanju rada za objavljivanje ne prihvata ni Odbor za doktorske studije, prihvatamo samo objavljene radove.

Smatram da sva radna tijela Senata (Strukovna vijeća, Naučni odbor, Odbor za doktorske studije) treba da usaglase mišljenja oko istih pitanja, ili da nam tumačenja Pravila da isto tijelo koje ih je i donijelo: Senat. Zato bi bilo korisno da vi, ili Rektorski kolegijum ili Senat, dostavite zvanično tumačenje pojma „objavljen rad“ iz člana 38 Pravila doktorskih studija kako bi članovi Odbora za doktorske studije to tumačenje dosljedno sprovodili.

Srdačan pozdrav,

Predrag Miranović